Un șofer care a fugit de polițiștii care i-au făcut semnal de oprire pe raza satului Sf. Ilie, comuna Șcheia, pierzându-și urma după ce a luat-o la fugă pe jos, prin grădini și peste garduri, a fost identificat și reținut în arest.
Polițiștii de la Biroul Rutier Suceava au continuat cercetările într-un caz petrecut pe 20 martie, pe timp de zi, când, în jurul orei 9.00 dimineață, un echipaj a efectuat semnal de oprire unui autoturism Ford, pe strada Rulmentului din Sf. Ilie, însă cel de la volan nu a oprit.
În timpul urmăririi, șoferul a abandonat autoturismul şi a fugit prin curţile unor imobile. Polițiștii l-au urmărit și pe jos, însă nu au reușit să îl prindă.
Ancheta însă a continuat și a rezultat că la volan s-ar fi aflat un anume Andrei A., care figurează cu permisul de conducere anulat pentru o altă infracțiune.
Joi, 28 martie, suspectul a fost ridicat și audiat cu respectarea drepturilor procesuale, fiind pus sub acuzare oficial pentru infracțiunea de conducere fără permis.
În scopul asigurării bunei desfăşurări a procesului penal, a împiedicării sustragerii suspectului de la urmărirea penală şi pentru prevenirea săvârșirii unei alte infracţiuni, polițiștii au emis ordonanță de reținere în arest.
Ancheta continuă sub supravegherea unui procuror.